Document ID: 32003D0312

Komission päätös,
tehty 9 päivänä huhtikuuta 2003,
lämmöneristetuotteisiin, geotekstiileihin, kiinteisiin palonsammutusjärjestelmiin ja kipsiharkkoihin ja -laattoihin liittyvien standardien viitenumeroiden julkaisemisesta neuvoston direktiivin 89/106/ETY mukaisesti
(tiedoksiannettu numerolla K(2003) 1161)
(ETA:n kannalta merkityksellinen teksti)
(2003/312/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY(1), sellaisena kuin se on muutettuna direktiivillä 93/68/ETY(2), ja erityisesti sen 5 artiklan 1 kohdan,
ottaa huomioon teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(3), sellaisena kuin se on muutettuna direktiivillä 98/48/EY(4), 5 artiklan mukaisesti perustetun pysyvän komitean lausunnon,
sekä katsoo seuraavaa:
(1) Direktiivin 89/106/ETY 2 artiklan mukaan jäsenvaltioiden on toteutettava kaikki tarvittavat toimenpiteet varmistaakseen, että rakennusalan tuotteita voidaan saattaa markkinoille vain, jos rakennuskohde, johon tuotteet liitetään, täyttää tämän direktiivin 3 artiklassa tarkoitetut olennaiset vaatimukset.
(2) Direktiivin 89/106/ETY 4 artiklan 2 kohdan mukaan rakennusalan tuotteiden katsotaan soveltuvan suunniteltuun tarkoitukseensa, kun ne ominaisuuksiltaan ovat sellaisia, että rakennuskohde niitä käyttäen täyttää 3 artiklassa tarkoitetut olennaiset vaatimukset, jos tuotteet ovat niiden asiaa koskevien kansallisten standardien mukaisia, jotka vastaavat niitä yhdenmukaistettuja standardeja, joiden viitenumerot on julkaistu Euroopan yhteisöjen virallisessa lehdessä.
(3) Jäsenvaltioiden on julkaistava niiden kansallisten standardien viitenumerot, jotka vastaavat niitä yhdenmukaistettuja standardeja, joiden viitenumerot on julkaistu Euroopan yhteisöjen virallisessa lehdessä.
(4) Viitaten direktiivin 89/106/ETY 5 artiklan 1 kohtaan Saksa esitti virallisen vastalauseen määrättyjen harmonisoitujen standardien osalta sillä perusteella, että rakennuskohde, johon vastalauseen kohteena olevien standardien mukaiset tuotteet on asennettu, ei voi täysin täyttää direktiivin 89/106/ETY olennaisia vaatimuksia. Kyseessä olevat standardit ovat Euroopan standardointikomitean (CEN) 23 päivänä toukokuuta 2001 hyväksymät kymmenen lämmöneristeitä koskevaa standardia, joiden viitenumerot julkaistiin Euroopan yhteisöjen virallisessa lehdessä (EYVL) 15 päivänä joulukuuta 2001(5), CENin 13 päivänä joulukuuta 2000 hyväksymät yhdeksän geotekstiilejä koskevaa standardia, joiden viitenumerot julkaistiin EYVL:ssä 26 päivänä kesäkuuta 2001(6), CENin 13 päivänä joulukuuta 2000, 21 päivänä maaliskuuta 2001 ja 11 päivänä huhtikuuta 2001 hyväksymät kymmenen kiinteitä palonsammutusjärjestelmiä koskevaa standardia, joiden viitenumerot julkaistiin EYVL:ssä 18 päivänä heinäkuuta 2001(7), 15 päivänä joulukuuta 2001 ja 14 päivänä helmikuuta 2002(8), sekä CENin 13 päivänä kesäkuuta 2001 hyväksymä yhdenmukaistettu standardi EN 12859:2001 "Kipsiharkot ja -laatat - Määritelmät, vaatimukset ja testimenetelmät", jonka viitenumero julkaistiin EYVL:ssä 15 päivänä joulukuuta 2001.
(5) Niiden tietojen perusteella, jotka saatiin kuulemalla CENiä ja direktiivillä 89/106/ETY perustettuun komiteaan ja direktiivillä 98/34/EY perustettuun komiteaan kuuluvia kansallisia viranomaisia, Saksan esittämälle riskille ei ole löydetty todisteita.
(6) Näin ollen ei ole osoitettu, että riitautettujen 30 yhdenmukaistetun standardin mukaisten tuotteiden asentaminen rakennuskohteisiin ei täyttäisi direktiivin 89/106/ETY olennaisia vaatimuksia,
(7) Näin ollen ei ole tarpeen poistaa viitteitä näihin standardeihin,
ON TEHNYT TÄMÄN PÄÄTÖKSEN:
1 artikla
Liitteen taulukossa 1 olevien, Euroopan standardointikomitean (CEN) 23 päivänä toukokuuta 2001 hyväksymien lämmöneristetuotteita koskevien kymmenen standardin viitenumeroita, jotka julkaistiin ensimmäisen kerran Euroopan yhteisöjen virallisessa lehdessä 15 päivänä joulukuuta 2001, ei poisteta Euroopan yhteisöjen virallisessa lehdessä julkaistusta standardien luettelosta.
2 artikla
Liitteen taulukossa 2 olevien, CENin 13 päivänä joulukuuta 2000 hyväksymien geotekstiilejä koskevien yhdeksän standardin viitenumeroita, jotka julkaistiin ensimmäisen kerran Euroopan yhteisöjen virallisessa lehdessä 26 päivänä kesäkuuta 2001, ei poisteta Euroopan yhteisöjen virallisessa lehdessä julkaistusta standardien luettelosta.
3 artikla
Liitteen taulukossa 3 olevien, CENin 13 päivänä joulukuuta 2000 hyväksymien kiinteitä palonsammutusjärjestelmiä koskevien kymmenen standardin viitenumeroita, jotka julkaistiin ensimmäisen kerran Euroopan yhteisöjen virallisessa lehdessä 18 päivänä heinäkuuta 2001, 15 päivänä joulukuuta 2001 ja 14 päivänä helmikuuta 2002, ei poisteta Euroopan yhteisöjen virallisessa lehdessä julkaistusta standardien luettelosta.
4 artikla
Standardin EN 12859:2001 "Kipsiharkot ja -laatat - Määritelmät, vaatimukset ja testimenetelmät", jonka CEN hyväksyi 13 päivänä kesäkuuta 2001 ja jonka viitenumero julkaistiin ensimmäisen kerran Euroopan yhteisöjen virallisessa lehdessä 15 päivänä joulukuuta 2001, viitenumeroa ei poisteta Euroopan yhteisöjen virallisessa lehdessä julkaistusta standardien luettelosta.
5 artikla
Tämä päätös on osoitettu kaikille jäsenvaltioille.
Tehty Brysselissä 9 päivänä huhtikuuta 2003.

Labels: 7
1
20